Broj: 711-I-2413-P-532/22-02-24

Zagreb, 25. studenog 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Jasmine Cvitan Lakača, pročelnice Jedinstvenog upravnog odjela Općine Tinjan,** za davanjem očitovanja Povjerenstva, na 195. sjednici, održanoj 25. studenog 2022., daje sljedeće:

**OČITOVANJE**

1. **Temeljem članka 17. stavka 2. ZSSI/21-a, obveznik koji volonterski uz primanje volonterske naknade obnaša funkciju direktora komunalnog trgovačkog društva kojem je osnivač jedinica lokalne samouprave može redovito i stalno obavljati poslove službenika u istoj jedinici lokalne samouprave, a ako bi navedenu dužnost obnašao profesionalno, dužan je za istodobno obavljanje drugih poslova na opisani način pribaviti prethodno odobrenje Povjerenstva.**

1. **Temeljem odredbe članka 17. stavka 4. ZSSI/21-a obveznik je dužan prihode od obavljanja drugih poslova iz točke I. izreke navesti u imovinskoj kartici.**

Obrazloženje

Zahtjev za davanjem očitovanja Povjerenstva podnijela je Jasmina Cvitan Lakača, pročelnica Jedinstvenog upravnog odjela Općine Tinjan. U knjigama ulazne pošte Povjerenstva zahtjev je zaprimljen 15. studenog 2022. pod poslovnim brojem 711-U-8879-P-532/22-01-1 povodom kojeg se vodi predmet broj P-532/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositeljica traži mišljenje Povjerenstva može li službenik zaposlen u jedinici lokalne samouprave ujedno biti i direktor trgovačkog komunalnog društva u 100%-om vlasništvu iste jedinice lokalne samouprave, kao i smije li za to primati naknadu.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI/21-a propisano je da su obveznici obvezni prijaviti Povjerenstvu primitke iz stavaka 2. i 3. istoga članka.

Povjerenstvo ističe da je direktor trgovačkog društva kojem je osnivač jedinica lokalne samouprave obveznik ZSSI/21-a te da ga obvezuju odredbe navedenog Zakona.

Zakonom o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18. i 112/19.) u članku 2. stavku 1. propisano je da poslove u upravnim odjelima i službama jedinica lokalne i područne (regionalne) samouprave obavljaju službenici i namještenici. Stavkom 2. istoga članka navedenog Zakona propisano je da su službenici osobe koje u upravnim tijelima lokalnih jedinica kao redovito zanimanje obavljaju poslove iz samoupravnog djelokruga lokalnih jedinica i poslove državne uprave povjerene tim jedinicama, u skladu s Ustavom i zakonom.

U odnosu na prirodu poslova službenika u jedinici lokalne samouprave, isti se obavljaju na način propisan odredbama navedenog Zakona, te se ne smatraju drugom javnom dužnošću u smislu odredbe članka 17. stavka 1. ZSSI/21-a.

Stoga ukoliko obveznik dužnost direktora navedenog trgovačkog društva obavlja volonterski, može temeljem odredbe članka 17. stavka 2. ZSSI/21-a redovito i stalno obavljati poslove službenika u jedinici lokalne samouprave. Obveznik može za volontersko obnašanje dužnosti primati naknadu.

Međutim, ukoliko obveznik dužnost direktora obavlja profesionalno te za navedeno prima plaću, poslove službenika može istodobno obavljati na način redovitog i stalnog zanimanja samo ukoliko pribavi prethodno odobrenje Povjerenstva iz članka 17. stavka 2. ZSSI/21-a, kojim se utvrđuje da obavljanje poslova službenika ne utječe na zakonito obnašanje javne dužnosti.

Podaci o plaći ili naknadi za obnašanje dužnosti direktora trgovačkog društva unose se u rubriku previđenu za primanja na mjesečnoj razini od dužnosti za koju se podnosi imovinska kartica, dok se prihodi stečeni od obavljanja poslova službenika u jedinici lokalne samouprave koje je obveznik temeljem odredbe članka 17. stavka 4. ZSSI/21-a dužan navesti u imovinskoj kartici, navode u rubrici u kojoj se unose podaci o obavljanju drugih poslova za vrijeme obnašanja dužnosti.

Slijedom navedenog, Povjerenstvo je dalo očitovanje kao što je navedeno u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana